Yayasan Pembangunan Ekonomi Islam Malaysia

Yayasan Pembangunan Ekonomi Islam Malaysia (singkatan: YAPEIM) adalah sebuah yayasan yang ditubuhkan oleh Kerajaan Persekutuan pada 13 Oktober 1976 di bawah Akta Pemegang Amanah (Pemerbadanan) 1952. Objektif penubuhan yayasan ini adalah bagi memperkasakan ekonomi umat Islam di Malaysia melalui pembangunan ekonomi, pendidikan dan sosial.

 Objektif Teras 
Menjadi sebuah Badan Pembangunan Ekonomi dan Sosial (Economic & Social Development Enterprise) yang cemerlang  dalam aspek pembangunan ekonomi Islam, pendidikan dan pembangunan sosial, serta menjadikan YAPEIM sebagai rujukan di peringkat nasional mahupun global dalam tiga perkara tersebut melalui tata kelola yang baik, penuh tanggungjawab dan ketelusan.

 Penstrukturan Semula 
Bagi menggerakkan potensi dan meluaskan peranannya, YAPEIM telah disusun dan dilancar semula pada 20 Julai 1984 oleh Perdana Menteri Mahathir Mohamad. 

YAPEIM ditadbir dan dikawal selia oleh Lembaga Pemegang Amanah (LPA) melalui Surat Ikatan Amanah yang membolehkan YAPEIM menguruskan menguruskan harta amanah.

 Perkembangan Semasa 

 Pembiayaan Kemudahan Mikro Kredit (Ar-Rahnu) YaPEIM 
Pada 30 Januari 1985, Mesyuarat Jemaah Menteri pada ketika itu telah bersetuju dan meluluskan pelaksanaan Rancangan Pajak Gadai Islam.  

Bagi merealisasikan skim pajak gadai Islam, YAPEIM dan Bank Negara Malaysia telah menubuhkan satu Jawatankuasa Pemandu Skim pada tahun 1992.  

YAPEIM merupakan peneraju dalam perkhidmatan Mikro Kredit Ar Rahnu negara sejak tahun 1993 melalui Bank Kerjasama Rakyat Malaysia Berhad (Bank Rakyat) dan bermula tahun 2000, perkhidmatan ini diterajui Koperasi YaPEIM Berhad, salah sebuah institusi di bawah kawalan YAPEIM. 

Objektif utama perkhidmatan ini adalah untuk menyediakan kemudahan mikro kredit secara mudah, cepat dan amanah kepada masyarakat terutamanya golongan yang berpendapatan rendah untuk kegunaan sebagai modal perniagaan secara kecil-kecilan dan lain-lain aktiviti yang produktif bagi membangun sosio-ekonomi ummah melalui transaksi gadaian yang berlandaskan hukuk syarak. 

Sehingga akhir 2023, hampir 950 ribu rakyat Malaysia telah menerima manfaat daripada perkhidmatan Mikro Kredit Ar Rahnu YaPEIM melalui 213 cawangan Ar-Rahnu YaPEIM di seluruh negara.

 YaPEIM Gold 
YaPEIM Gold Sdn Bhd (YGSB) yang dahulunya dikenali sebagai Institut Penyelidikan dan Perundingan YaPEIM telah ditubuhkan pada 16 Disember 1997. YGSB mula menceburi industri perniagaan emas bermula tahun 2014 di bawah jenama YaPEIM Gold.  

Premis perniagaan YaPEIM Gold yang pertama dilancarkan pada 26 Oktober 2015 oleh YAB Perdana Menteri ketika itu di Tingkat 3, NU Sentral Shopping Mall, Kuala Lumpur.  

Dengan misi membantu umat Islam memiliki emas secara patuh syariah dan menerajui pembentukan konsortium peniaga emas muslim, sehingga akhir 2023, YaPEIM Gold telah berjaya menarik hampir 18 ribu pelanggan melalui 8 cawanganya di seluruh negara.  

 Portal Infak & Sedekah Inspirasi Qaseh 
Sebagai salah sebuah yayasan perintis dalam aktiviti amal jariah di Malaysia, YAPEIM komited untuk terus mengorak langkah seiring dengan peredaran semasa, terutamanya dalam pendigitalan aktiviti kutipan sumbangan yang mudah dan selamat. 

Portal Inspirasi Qaseh diwujudkan pada tahun 2021 ketika negara masih lagi dalam Perintah Kawalan Pergerakan (PKP) susulan penularan Covid-19. Inisiatif ini dilaksanakan dengan tujuan untuk memudahkan aktiviti kutipan sumbangan/sedekah/infak melalui platform atas talian bagi pelaksanaan aktiviti amal jariah melibatkan program sosio-ekonomi, kebajikan dan pendidikan YAPEIM.

 Pengenalan Direct Debit YAPEIM 
Direct Debit YAPEIM yang dikuasakan oleh InfaqPay mula diperkenalkan pada Mei 2024 sebagai saluran kutipan sumbangan bulanan baharu, melengkapi Skim Infak Gaji (SIG) sedia ada. Inisiatif ini diperkenalkan bagi mengatasi beberapa kekangan kaedah sedia ada, antaranya kutipan tidak konsisten akibat persaraan dan pemberhentian potongan gaji dan kos operasi manual yang agak tinggi.  

Sejak dilancarkan, sehingga Ogos 2025, hampir lima (5) ribu penyumbang telah mendaftar dengan anggaran sumbangan bulanan RM10 seorang dan menjana kutipan berjumlah hampir RM360,000 selepas lebih setahun diwujudkan. Kaedah ini berjaya mewujudkan aliran dana yang lebih stabil melalui pengurangan kos operasi, selain memperkukuh imej YAPEIM sebagai sebuah institusi progresif yang responsif terhadap perkembangan teknologi semasa.

 Projek Transformasi Najah 2023-2027 
Pelan Transformasi dan Perubahan YAPEIM dikenali sebagai Transformasi Najah telah dilancarkan secara rasmi pada 5 Disember 2023 bertujuan mengembalikan hala tuju agensi itu terutama peranannya dalam ekosistem pembangunan ekonomi Islam. Transformasi Najah yang membawa maksud "Kejayaan" merupakan pelan transformasi YAPEIM yang pertama kali dilancarkan sejak penubuhan agensi itu pada 1976.

Kerangka Transformasi Najah ini dibuat dalam tempoh lima tahun, bermula tahun 2023 hingga 2027, selari dengan hala tuju strategik YAPEIM, merangkumi tiga teras utama, enam teras pelaksanaan, lapan strategi dan 46 inisiatif.

Tiga teras utama yang digariskan dalam Transformasi Najah ini melibatkan penghayatan nilai amanah; model pembangunan, operasi dan tadbir urus yang padu dan mampan; dan rangka kerja perundangan yang teguh dan komprehensif. 

Tiga teras utama ini juga selaras dengan kerangka dasar Madani yang di bawa Perdana Menteri Malaysia ketika ini, YAB Dato Seri Anwar Ibrahim selain sebagai kesinambungan Pelan Transformasi Al-Falah, Jabatan Perdana Menteri (Hal Ehwal Agama) 2023-2027, yang dibangun untuk menjadikan agensi-agensi agama lebih efisien dan bergerak secara sinergi ke arah mencapai visi utama Membangun Malaysia Madani.

 Rujukan 

 Pautan luar 

Portal Infak Online Inspirasi Qaseh

Kategori:Yayasan di Malaysia
Kategori:Pertubuhan Islam di Malaysia
Kategori:Jabatan Perdana Menteri Malaysia